I går afslørede Esbjergs borgmester Johnny Søtrup vinderen af totalentreprisekonkurrencen om Landgangen og Havnepromenaden. Projektet giver Esbjergs bymidte en længe ventet direkte forbindelse til havnen.

»Vinderprojektet opfylder fuldt ud visionen om at genskabe sammenkoblingen mellem Esbjerg Havn og by som et attraktivt, samlende og flot byarkitektonisk forbindelseselement i respekt for de historiske miljøer, samt med en sådan fleksibilitet at nødvendige aktiviteter på Esbjerg Havn fortsat kan finde sted«, lyder det fra Esbjergs borgmester Johnny Søtrup i en pressemeddelelse fra kommunen.

Projektet har to hovedelementer. Promenaden langs Havnegade og en ny sammenhængende bro, Landgangen, fra Havnegade og ned til kajen, som tilbyder ophold, stiforløb og udsigtspunkter for fodgængere og cyklister undervejs. Broen får en usædvanlig form med en samlet længde på 280 meter og udføres i cortenstål.

Det er bygge- og entreprenørvirksomheden JORTON A/S, der skal stå for konstruktionen med ingeniørfirmaerne MOE A/S og Krabbenhøft & Ingolfsson som rådgivere. Stregerne til projektet har tegnestuen COBE stået for.

Usædvanligt udbud Udbuddet er gennemført som en omvendt licitation med en samlet anlægssum på 24 mio. kr. Landgangen gennemføres i et partnerskab mellem Esbjerg Kommune, den kommunale selvstyrehavn Esbjerg Havn og Udviklingsselskabet Esbjerg Dokhavn A/S. Realdania støtter projektet med 7 mio. kr. På baggrund af dette samarbejde har det været muligt at gennemføre en totalentreprisekonkurrence, hvor også byfornyelsesprojektet Havnepromenaden indgår.

»Bro og promenade er tænkt og udført som en gren, der snor sig mellem de eksisterende trækroner og bunker-anlæg i Byparken, der ligger mellem byen og havnen. Undervejs skabes der en række opholdspladser og udkigsposter mod byen og vandet. Med dette projekt genetableres såvel den fysiske som den mentale sammenhæng mellem Esbjerg by og Esbjerg Havn, som i så mange år har vendt ryggen til hinanden«, siger Dan Stubbergaard, indehaver og kreativ direktør hos COBE.

Dommerkomitéen fremhæver især projektforslagets gode sammenhæng mellem bymidten og havnen.

I 1868 begyndte man at bygge en ny havn for foden af Esbjerg Kleven (klinten) hvor Havneadministrationen fik til huse. Nu skal en 280 meter lang bro gøre det nemmere at komme fra bymidten til havnen Illustration: Cobe

'Med et enkelt og ukompliceret design udviser vinderprojektet samtidig en vigtig respekt for Esbjerg Kleven og dens fortælling, og bidrager dermed positivt til den levende historie om Esbjerg', hedder det i dommernes bemærkning, der også priser Landgangens orangebrune farve fra cortenstålet, der ’knytter forbindelse til havnens industrihistorie og byens urbane liv’. Esbjerg Kleven er navnet på den klint for hvis fod man begyndte at anlægge en eksporthavn i 1868 efter tabet af udskibningshavnene i Altona, Tønning og Husum i krigen mod Preussen i 1864. Siden er havnen via inddæmning blevet skubbet længere og længere ud i havet og øget afstanden mellem bymidten og havnen.

Læs også: Se Esbjergs 350 ton tunge kran blive fældet

»Vi får med vinderprojektet skabt en langt bedre sammenhæng mellem byen og havnen. Det vil få afgørende betydning for videreudviklingen af Dokken med etablering af byfunktioner og pladsdannelser, som længe har været efterspurgt«, lyder det fra direktør Bjarne Pedersen fra Udviklingsselskabet Esbjerg Dokhavn A/S. Mange nye arbejdspladser er de senere år opstået omkring Dokhavnen, og trafikken og den tunge godstransport på Esbjerg Havn er fulgt med.

Ud over det vindende team deltog yderligere fire internationale teams i konkurrencens første fase. Hele projektet med Landgangen og Havnepromenaden forventes klar i slutningen af 2016.

Landgangen og Havnepromenaden er del af en større områdefornyelse i det havnenære byområde i Esbjerg.